Sanral kondig tydelike uitvoerende hoof aanKoos Smit Die Suid-Afrikaanse Nasionale Padagentskap (Sanral) het pas bekend gemaak Koos Smit, uitvoerende-ingenieur, gaan tydelike as uitvoerende hoof intree tot Nazir Alli in Junie sy pos ontruim. “Hy is ŉ ingenieur met onskatbare ondervinding en is alom in die industrie bekend vir sy bydraes tot die agentskap se suksesvolle ontwikkeling en instandhouding van die land se nasionale padnetwerk,” het Tembakazi Mnyaka, Sanral se voorsitter, Woensdag in ŉ verklaring gesê. “Die raad het volle vertroue dat Smit seker sal maak die daaglikse werksaamhede van Sanral gaan voort.” Mnyaka het voorts gesê hulle neem kennis van al die spekulasie rondom Alli se skielike bedanking. “Alli het nie ŉ rede vir sy bedanking verstrek nie en Sanral glo nie dit is onder omstandighede nodig om sy persoonlike redes te ondersoek nie. Ons is wel seker dit was Alli se eie keuse. Hy was nié gevra om te bedank nie, inteendeel, in ŉ onlangse prestasie-evaluering het die raad hom as ver bo gemiddeld evalueer,” het hy gesê.